**Nordlig kammygg** (*Dilophus borealis*) er en art av mygg som tilhører familien hårmygg (Bibionidae). Til tross for at denne arten først ble beskrevet i 1993 er den ganske vanlig i fjellet i store deler av Europa.

Utseende
--------

En ganske liten (lengde 3,5 – 5 mm) og spinkel hårmygg, den minste arten som forekommer i Norge. Som andre arter i slekten kammygg (*Dilophus*) har den to tverr-kammer av pigger på ryggsiden av forkroppen (thorax) og pigger i midten og rundt spissen av for-leggen (protibia). Hos denne arten er disse piggene temmelig spinkle. Den ligner sterkt på vanlig kammygg (*Dilophus femoratus*), men kan skilles fra denne på at beina er litt slankere, på at hunnens bein er omtrent ensfargede, mens lårene er gule og resten svarte hos vanlig kammygg, og på noen trekk ved hannens ytre kjønnsorganer. I tillegg kan de to artene lett skilles på flygetiden: vanlig kammygg flyr senest til slutten av juli, mens nordlig kammygg tidligst kan være på vingene i midten av august. Hannen er glinsende svart uten påfallende hår, vingene er melkehvite med de fremre vingeårene brune. Hunnen er svart, beina rødbrune. Vingene har et stort (men ikke så stort som hos vanlig kammygg), ovalt, brunt vingemerke. Larvene er korte og kraftige, hvite eller gulaktige (det er til nå ikke undersøkt ferske larver, bare gammelt spritmateriale).

Levevis
-------

Arten lever på enger fra bjørkebeltet (subalpin region) til det lavere delen av høyfjellet. De voksne myggene flyr i august – september. Ellers er lite kjent om biologien til denne arten. På grunn av den sene flygetiden besøker den blomster i mindre grad enn de andre *Dilophus-*artene.

Utbredelse
----------

Arten ble først beskrevet fra Dovrefjell , men det viser seg at den fantes museumsmateriale av den fra mange områder. Den er nå kjent fra Sierra Nevada i Spania i sør til nær Nordkapp i nord, med funn fra Norge , Sverige, Finland , Russland , Frankrike, Sveits , Italia , Østerrike  og Spania. I Norge finnes den i fjellområdene i Sør-Norge, i nord også ut til kysten.

Systematisk inndeling
---------------------

**Treliste**
* orden Tovinger, Diptera
	+ underorden Mygg, Nematocera
		- overfamilie **Bibionoidea**
			* familie Hårmygg, Bibionidae
				+ **Nordlig kammygg**, *Dilophus borealis* Skartveit, 1993

Referanser
----------

1. ↑  «Artsdatabankens artsopplysninger». Artsdatabanken. 12. mars 2021. Besøkt 12. mars 2021.
2. ↑  Skartveit, J.1993. Description of *Dilophus borealis* sp.n. (Dipt. Bibionidae) from Scandinavia. Dipterological Research 4: 3-11.
3. ↑  Skartveit, J.1996. Distribution and flight periods in Norwegian *Dilophus* Meigen, 1803 (Diptera, Bibionidae), with a key to species. Fauna norvegica Serie B 43: 35-46.
4. ↑  Skartveit, J.1999. Two species of Bibionidae (Diptera) new to the Finnish fauna. Entomologica Fennica 10: 115-116.
5. ↑  Nartshuk, E.P.1995. March flies Pleciidae and Bibionidae (Diptera, Nematocera) of the North European Russia. International Journal of Dipterological Research 6: 15-17.
6. ↑  Skartveit, J. & Haenni, J.-P.1997. Three species of Bibionidae (Diptera) new to the fauna of Switzerland. Mitteilungen der schweizerischen entomologischen Gesellschaft, 70: 29-33.
7. ↑  Vanin, S. 2006. Phenological and altitudinal distribution of Bibionidae (Diptera, Nematocera) in Southern Alps (Trentino- Alto Adige, Italy). Studia dipterologica 13: 11-18.
8. ↑  Skartveit, J. & K. Thaler, 2001: Neue Fundortangaben von Haarmücken (Diptera, Bibionidae) aus Tirol. Berichte nat.-med. Verein Innsbruck 88: 281-286.

Eksterne lenker
---------------

* (en) *nordlig kammygg* i Encyclopedia of Life Rediger på Wikidata

* (en) *nordlig kammygg* i Global Biodiversity Information Facility Rediger på Wikidata

* (no) *nordlig kammygg* hos Artsdatabanken Rediger på Wikidata

* (sv) *nordlig kammygg* hos Dyntaxa Rediger på Wikidata

* (en) *nordlig kammygg* hos Fauna Europaea Rediger på Wikidata